Forårets mere end otte uger lange sygehusstrejke koster nu medlemmer hos Dansk Sygeplejeråd - på landsplan har op imod 1400 medlemmer meldt sig ud. Den tendens kan også mærkes her i Nordjylland. Omkring 50 medlemmer har vendt forbundet ryggen. Nogle er utilfredse med resultatet af konflikten, mens andre ikke vil betale konfliktkontingent på 200 kroner om måneden helt frem til marts 2011, for at få strejkekassen fyldt op igen. Udviklingen kommer bag på kredsformanden i Nordjylland. - Det kan jeg ikke forstå, for det koster at være med i en kamp. Jeg synes det er fantastisk, at vi har haft mulighed for at have en konflikt her i foråret, hvor vi har haft udtaget alle sygeplejersker i det offentlige, som fortsat har fået sin sædvanlige løn. Det er klart, at det tærer på strejkekassen. Den skal fyldes op, så vi er klar til kampen til den næste overenskomstforhandling, siger kredsformand i Nordjylland, Jytte Wester. Næste overenskomstforhandling for de offentligt ansatte sygeplejersker er i 2011.

Referat:
Op imod 1400 har forladt Dansk Sygeplejeråd på landsplan. Omkring 50 nordjyske sygeplejersker har meldt sig ud